Lene Espersen (KF), 2008-12-04:
Jeg skal forsøge at tale så højt og klart, som jeg kan.
Først til hr. Steen Gade: Nu har jeg jo, hvad man måske også kan høre på min stemme, ikke fulgt så meget med i politik de sidste par dage, da jeg har haft lidt ondt i halsen, så jeg har ikke set KPMG's rapport endnu.
Men det, der bare undrer mig, er, at hr. Steen Gade bliver ved med at fremhæve nogle tal, som jeg i hvert fald ikke kan genkende fra det arbejde, der er blevet udført forud for lovforslagets tilblivelse.
Som det fremgår af svaret på spørgsmål 19, vurderes det, at det er ca. 1.100 virksomheder, der vil blive omfattet af forslaget, og det er de allerallerstørste virksomheder i Danmark.
Det vil sige, at der altså er 1.030, der har en sådan.
Derfor undrer det mig meget, at hr. Steen Gade kommer herop og tilkendegiver, at det skulle være over 100 virksomheder, som skulle have et problem.
Jeg må under alle omstændigheder sige til hr. Steen Gade, at det kan godt være, at hr. Steen Gade roste mig, men det var dog ikke mere, end at hr. Steen Gade ikke fik sagt, at Danmark nu bliver blandt fronten og i den absolutte topklasse, når det gælder, hvad man fra regeringers og parlamenters side gør for at sikre et større fokus på virksomhedernes samfundsmæssige ansvar.
Jeg må i forhold til SF's ændringsforslag, som vi jo ikke kan støtte, og som er et forslag om, at vi skulle starte på at gå skridtet videre og gå væk fra princippet om frivillighed og tvinge nogle ind i et samfundsansvar, sige, at jeg stadig væk mener, at det er rigtigt at fastholde en model med frivillighed, for vi tror faktisk på, at forretningsdrevet samfundsansvar er den bedste vej at gå også for offentlige virksomheder.
Vi tror, at det er den bedste måde, hvorpå virksomhederne selv finder frem til, hvordan de bedst får det her integreret i deres virksomheder.
Jeg vil sige til fru Colette L. Brix, at jeg synes, at det virker lidt, som om hun taler med to tunger, for på den ene side siger fru Colette L. Brix, at det sådan set er noget, som virksomhederne allerede gør i dag, og på den anden side siger fru Colette L. Brix efterfølgende, at det vil betyde en masse administrative byrder.
Men hvis man allerede gør det i dag, kan der næppe være tale om nye byrder, og hvis man ikke gør det i dag, kan det jo godt være, at man kunne hente noget ved at gå den vej.
Jeg vil sige til fru Colette L. Brix, at dette lovforslag alene omhandler de allerstørste virksomheder i Danmark og ikke de små og mellemstore virksomheder.
Vi har med vilje sagt, at der er tale om frivillighed for de store virksomheder, og vi har faktisk forsøgt at hjælpe de små virksomheder ved at sige, at vi laver en let tilgængelig information via internettet, der gør, at de små virksomheder, som faktisk ønsker at beskæftige sig med virksomhedernes samfundsmæssige ansvar, fordi det er noget, som flere og flere investorer og forbrugere efterspørger, og fordi det faktisk er noget, der kan gavne på bundlinjen, får en enkel og billig tilgang til det.
Men jeg vil sige til fru Colette L. Brix, at jeg er helt enig i, at det mål, som vi har sat os, som er meget ambitiøst, om at reducere de administrative byrder skal vi naturligvis holde fast i.
Det her forslag er ikke noget, der på nogen måde tipper læsset.
Der er for de 1.100 virksomheder tale om en samlet udgift på 600.000 kr., og når man tænker på, hvor mange milliarder kroner virksomhederne tilsammen indtjener, er det et så uanseeligt lille beløb, at jeg ikke mener, at man kan begynde at tale om, at det er en væsentlig administrativ byrde og slet ikke for de små og mellemstore virksomheder, som lovforslaget ikke omfatter.